ຂປລ. ຄະນະຜູ້ແທນ ສະພາວັດທະນະທຳພື້ນເມືອງ ແຫ່ງ ສສ ຫວຽດ ນາມ ນຳໂດຍ ທ່ານ ສຈ.ດຣ ໂຕ ຫງັອກ ແທັງ ປະທານສະມາຄົມ ວັນ ນະຄະດີພື້ນເມືອງຫວຽດນາມ ໄດ້ມອບປຶ້ມວັດທະນະທຳພື້ນເມືອງ ແຫ່ງ ສສ ຫວຽດນາມ ຈຳນວນ 1.500 ຫົວ ໃຫ້ແກ່ສະພາແຫ່ງຊາດລາວ ໃນວັນທີ 24 ມິຖຸນາ 2014 ທີ່ສະພາແຫ່ງຊາດລາວ ໂດຍ ມອບຜ່ານ ທ່ານ ຄຳແພງ ວິລະພັນ ຮອງຫົວໜ້າຫ້ອງວ່າການ ສະພາແຫ່ງ
ຊາດລາວ, ໂດຍມີ ທ່ານ ດຣ. ຄຳເຜີຍ ປານມະໄລທອງກຳມະການ ສູນກາງພັກ, ຜູ້ຊ່ວຍທ່ານປະທານສະ ພາແຫ່ງຊາດ ແລະ ພະນັກງານກ່ຽວຂ້ອງສອງຝ່າຍເຂົ້າ ຮ່ວມເປັນສັກ ຂີພິຍານ.ການມອບປຶ້ມວັດ ທະ ນະທຳພື້ນເມືອງ ແຫ່ງ ສສ ຫວຽດນາມ ແມ່ນເພື່ອເປັນການປະກອບສ່ວນຊ່ວຍໃຫ້ ສະພາແຫ່ງຊາດລາວ ມີເອກະສານ, ມີຂໍ້ມູນ ອຸດົມ ສົມ ບູນ ແລະ ພຽງພໍ ສຳລັບການສຶກສາຄົ້ນຄວ້າຂອງບັນດາການນຳ, ສະມາຊິກສະພາແຫ່ງຊາດ ແລະ ພະນັກງານລັດຖະກອນ ແນໃສ່ ເປັນຂໍ້ ມູນນຳໃຊ້ ເຂົ້າໃນການປະຕິບັດພາລະບົດບາດ ເປັນຕົວແທນແຫ່ງສິດ ແລະ ຜົນປະໂຫຍດຂອງປະຊາຊົນລາວບັນດາເຜົ່າ ເຊິ່ງປຶ້ມວັດທະ ນະທຳພື້ນເມືອງ ດັ່ງກ່າວ ແມ່ນມີ ເນື້ອໃນສ່ອງແສງໃຫ້ເຫັນດ້ານວັດທະນະທຳພື້ນເມືອງຂອງ 54 ຊົນເຜົ່າ ທີ່ພົວພັນໃນ 5 ຂົງເຂດຄື: ວັດທະນະທຳ ການຜະລິດ, ວັດທະນະທຳສັງຄົມ, ວັດທະນະທຳການດຳລົງຊີວິດ, ວັດທະນະທຳທາງຈິດວິນຍານ ແລະ ວັດທະນະທຳກ່ຽວ ກັບຄວາມງາມ.
ໃນໂອກາດນີ້, ທ່ານຮອງຫົວໜ້າຫ້ອງວ່າການສະພາແຫ່ງຊາດລາວ ໄດ້ຕາງໜ້າໃຫ້ແກ່ຄະນະນຳສະພາແຫ່ງຊາດ ສະແດງຄວາມຂອບອົກຂອບ ໃຈມາຍັງທ່ານ ສຈ.ດຣ ໂຕ ຫງັອກ ແທັງ ກໍຄື ສະມາຄົມວັນນະຄະດີພື້ນເມືອງຫວຽດນາມ ທີ່ໄດ້ມອບປຶ້ມວັດທະນະທຳພື້ນເມືອງດັ່ງກ່າວ ໃຫ້ແກ່ ສະພາແຫ່ງຊາດ ໃນຄັ້ງນີ້ ເຊິ່ງຈະເປັນປະໂຫຍດໃຫ້ແກ່ພະນັກງານລາວ ໃນການຄົ້ນຄວ້າສຶກສາ ແລະ ຮຽນຮູ້ກ່ຽວກັບວັດທະ ນະທຳພື້ນເມືອງອັນດີງາມ ທັງ 54 ຊົນເຜົ່າຂອງ ຫວຽດນາມ, ພ້ອມນີ້ ຍັງເປັນການຮັດແໜ້ນສາຍພົວພັນມິດຕະພາບ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ເວົ້າລວມ, ເວົ້າສະເພາະ ລະຫວ່າງ ສະ ພາແຫ່ງຊາດລາວ ແລະ ສະພາ ວັດທະນະທຳພື້ນເມືອງ ແຫ່ງ ສສ ຫວຽດນາມ ໃຫ້ນັບມື້ແໜ້ນແຟ້ນຍິ່ງໆຂຶ້ນ. ພ້ອມທັງ ຍືນຢັນວ່າຈະປົກ ປັກຮັກສາ ແລະ ນຳໄປເຜີຍແຜ່ໃນຖັນ ແຖວພະນັກງານ ກໍຄືບັນດາສະມາຊິກສາພາແຫ່ງຊາດ ເພື່ອສຶກສາຄົ້ນຄວ້າໃຫ້ເກີດປະໂຫຍດສູງສຸດ./.